Na osnovu čl. 9. Pravila za konsultacije u izradi pravnih propisa („Službeni glasnik BiH“, br. 5/17), a u skladu sa članom 5. Smjernica za provođenje pravila za konsultacije s javnošću u izradi pravnih propisa u Uredu koordinatora za reformu javne uprave, daje se:

## IZJAVA O SVRSI PRIPREME

## Odluke o dopuni Odluke o usvajanju Strateškog okvira za reformu javne uprave u Bosni i Hercegovini 2018 – 2022.

Ured koordinatora za reformu javne uprave u skladu sa članom III Odluke o uspostavi Ureda koordinatora za reformu javne uprave pri Kabinetu predsjedavajućeg Vijeća ministara Bosne i Hercegovine (Službeni glasnik BiH, br. 4/05, 33/07, 85/10, i 17/18), članom 8. stav 2 Odluke o imenovanju predstavnika institucija Bosne i Hercegovine u međuinstitucionalne radne strukture za izradu Strateškog okvira za reformu javne uprave u BiH 2016-2018. godina , Ured koordinatora je inicirao i koordinirao pripremu Strateškog okvira za reformu javne uprave u BiH 2018-2022. godina.

Vijeće ministara BiH donijelo je Odluku o usvajanju Strateškog okvira za reformu javne uprave 2018-2022. na 155. sjednici održanoj 25. septembra 2018. godine. Strateški okvir za reformu javne uprave sadrži specifične ciljeve za svaki pojedinačni stub reforme, sa kojima su povezani indikatori učinka. U okviru svakog cilja postavljene su tri ili više mjera, čija bi implementacija trebala doprinijeti ispunjenju cilja u toj reformskoj oblasti. Uz ciljeve i mjere navedeni su pokazatelji napretka (indikatori), te vrijednosti početnog stanja (izmjerena vrijednost indikatora prije početka implementacije), kao i ciljana vrijednost - očekivana vrijednost nakon završetka implementacije. Za 39 indikatora kojima se mjeri ostvarenje mjera, kao i 9 indikatora koji mjere ostvarenje specifičnih ciljeva predviđena ciljana vrijednost je planirana za 2022. godinu, odnosno godinu isteka Strateškog okvira.

Opšti cilj dokumenta je da posluži kao instrument za efikasnu provedbu planiranih reformskih ciljeva i mjera i dostizanje pokazatelja napretka procesa reforme javne uprave u narednom srednjoročnom periodu. Odlukom o dopuni Odluke o usvajanju Strateškog okvira za reformu javne uprave zadržavaju se ciljane vrijednosti indikatora, produžava se period važenja dokumenta do 2027. godine, a rokovi u Strateškom okviru pomjeraju za pet godina.

Ova izjava će biti objavljena na službenoj internet stranici Ureda koordinatora za reformu javne uprave i web portalu e-konsultacije.